**Budapest Főváros IX. kerület Ferencváros Önkormányzatának Képviselő-testülete**

**Pályázatot hirdet a**

**Ferencvárosi Pinceszínház**

**igazgatói munkakörének betöltésére**

Budapest Főváros IX. kerület Ferencváros Önkormányzatának Képviselő-testülete az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban: Emt.), valamint az előadó – művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017.(VI.15) Korm. rendelet alapján pályázatot hirdet a Ferencvárosi Pinceszínház igazgatói munkakörének betöltésére.

**Foglalkoztatás jellege:**

Az igazgató feladatát teljes munkaidőben, határozott időtartamú munkaviszonyban látja el, a Munka Törvénykönyvéről szóló 2012. évi I. törvény (a továbbiakban: Mt.) vezető állású munkavállalókra vonatkozó rendelkezései alkalmazásával.

A munkaviszony létesítésekor három hónap próbaidő kerül kikötésre.

**A munkaviszony kezdő és befejező időpontja:**

A munkaviszony 5 éves határozott, 2018. július 1. napjától 2023. június 30. napjáig tartó időtartamra jön létre.

**A munkába lépés napja:** 2018. július 01.

**A munkavégzés helye:**

Budapest, 1096 Budapest, Török Pál u. 3.

**Képesítési és egyéb feltételek:**

* az előadó-művészeti szervezet vezetőjének választására irányuló pályázati eljárásról és munkakör betöltésének szabályairól szóló 155/2017. (VI.15.) Korm. rendeletben meghatározottak szerinti szakirányú felsőfokú végzettség és legalább 5 éves szakmai gyakorlat, vagy legalább hároméves előadó-művészeti szervezetben szerzett vezetői gyakorlat. Szakirányú felsőfokú végzettségnek minősül a felsőfokú oktatási intézményben szerzett, az intézmény alaptevékenységének megfelelő diplomával, vagy oklevéllel továbbá a jogász, illetve a közgazdász oklevéllel tanúsított végzettség. Szakmai gyakorlatnak minősül a valamely előadó-művészeti szervezetnél, a szervezet alaptevékenységének megfelelő és ahhoz közvetlenül kapcsolódó munkakörben, munkavégzésre irányuló egyéb jogviszony esetén pedig az ilyen feladatkörben eltöltött idő. Vezetői gyakorlatnak minősül a valamely előadó-művészeti szervezetnél vezetői vagy magasabb vezetői munkakörben, vagy e feladatkörben munkavégzésre irányuló egyéb jogviszonyban töltött idő,
* egészségügyi alkalmasság,
* büntetlen előélet, cselekvőképesség, ne álljon a foglalkozás gyakorlásától eltiltó jogerős ítélet hatálya alatt,
* vagyonnyilatkozat-tételi eljárás lefolytatása.

**A pályázat elbírálásánál előnyt jelent:**

* előadó-művészeti szervezetnél szerzett vezetői gyakorlat.

**A pályázatnak tartalmaznia kell:**

* az intézmény vezetésére vonatkozó, helyzetelemzésre épülő, a Ferencvárosi Pinceszínház szervezeti, vezetési, fejlesztési struktúrájára vonatkozó részletes elképzeléseket,
* a pályázó művészeti terveit, a megvalósítani kívánt hosszabb távú művészeti koncepciót, szakmai elképzeléseket, legalább a következő két évadra vonatkozó produkciós tervek bemutatását,
* hazai és nemzetközi kapcsolatok, partnerek bemutatását,
* a szakmai koncepció megvalósítását, a források növelését szolgáló gazdasági stratégiáját.

**A pályázat részeként benyújtandó iratok, igazolások:**

* a pályázó szakmai életrajza,
* 90 napnál nem régebbi hatósági erkölcsi bizonyítvány,
* az iskolai végzettséget, szakképesítést igazoló okiratok másolata
* szakmai gyakorlatot bizonyító, előadó-művészeti szervezet által kiállított igazolás(ok), másolata,
* nyilatkozat arról, hogy az Mt. 211. § (1)-(2) bekezdésében szereplő összeférhetetlenség fennáll-e, megjelölve az összeférhetetlenség jellegét, formáját (összeférhetetlenség fennállása esetén a mentesítésről és annak feltételeiről a munkáltató dönt),
* nyilatkozat vagyonnyilatkozat-tételi kötelezettség teljesítésének vállalásáról,
* hozzájáruló nyilatkozat arról, hogy a pályázati anyagot a pályázati eljárásban résztvevők megismerhetik,
* nyilatkozat arról, hogy a pályázó hozzájárul a pályázati anyagában foglalt személyes adatainak a pályázati eljárással összefüggésben szükséges kezeléséhez,
* amennyiben a pályázó pályázatának zárt ülés keretében történő tárgyalását kéri, erre irányuló írásbeli nyilatkozata.

**A Ferencvárosi Pinceszínház gazdálkodásának 2018. évre tervezett költségvetése**:

2018. évi tervezett bevételek :

|  |  |
| --- | --- |
| Önkormányzati támogatás: | 107.749.000.- Ft |
| Támogatás értékű működési bevétel: | 8.812.000.- Ft |
| Működési jegybevétel: | 30.073.000.- Ft |
| Összesen: | 146.634.000.- Ft |

2018 évi tervezett kiadások

|  |  |
| --- | --- |
| Személyi juttatások | 47.460.000.- Ft |
| Munkaadókat terhelő járulékok | 10.003.000.- Ft |
| Dologi kiadások: | 86.671.000.- Ft |
| Beruházások: | 2.500.000.- Ft |
| Összesen: | 146.634.000.- Ft |

2018 évi létszámkeret: 10 fő

|  |  |
| --- | --- |
| szakmai dolgozó | 4 fő |
| egyéb dolgozó | 5 fő |
| vezető (igazgató) | 1 fő |
| összesen:  | 10 fő |

**A fenntartó által meghatározott követelmények**:

* Magas művészeti színvonalú színpadi alkotások létrehozása: Klasszikus és kortárs magyar, valamint külföldi drámák, színművek, vígjátékok bemutatása.
* Az új művek létrehozásának ösztönzése, élő kapcsolat fenntartása az alkotóművészekkel, és a közönség széles rétegeivel.
* Gyermek és ifjúsági darabok bemutatásával a színházművészet hagyományainak átörökítése, s ezáltal az ifjúság művészeti nevelése. Ezen alaptevékenységének gyakorlása révén pedig ápolja és fejleszti – tágabb értelemben – a társadalom, - szűkebb értelemben - Budapest, a IX. kerület, Ferencváros közönségének kulturális szellemi állapotát, az anyanyelvi kultúrát, a társadalmi önismeretet és szolidaritást, ezzel elősegítve a magyar kulturális emlékezet fenntartását.
* Tevékenységével alkotó módon részt vesz a kerület kulturális életében.
* A közönség változatos összetételéből adódó sokféle igény kielégítésére való törekvés a műfaji sokszínűség jegyében, klasszikus és kortárs művek, zenés produkciók bemutatása, különösen a magyar kulturális értékek bemutatása.
* Szakmailag felkészült, a tervezett produkciók kiemelkedő színvonalú bemutatására, előadásra képes társulat folyamatos biztosítása.
* Együttműködés más kulturális szervezetekkel.

**Javadalmazás:** A munkabér a felek megállapodása alapján kerül megállapításra, figyelemmel az előadó- művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 39/A. §-ában foglaltakra.

**A pályázat benyújtásának határideje:** Az Emberi Erőforrások Minisztériuma honlapján (www.kormany.hu) történő közzétételtől számított 30 munkanap.

**A pályázat elbírálásának módja:**

A pályázatok véleményezésre felkért szakmai bizottság a pályázatokat a benyújtási határidő lejártát követő 30 napon belül értékeli. Az szakmai bizottság ülésére meghívást kapnak az érvényesen pályázók személyes meghallgatásra. A pályázatokról, az igazgatói munkakör betöltéséről Budapest Főváros IX. kerület Ferencváros Önkormányzatának Képviselő-testülete a szakmai bizottság véleményezését követő első testületi ülésén dönt, a szakmai bizottság ajánlása és a Kulturális Egyházügyi és Nemzetiségi Bizottság állásfoglalásának ismeretében.

A pályázat kiírója fenntartja magának a jogot, hogy a pályázatot eredménytelennek nyilvánítsa.

**A pályázat benyújtásának módja:**

* A pályázatokat papír alapon, két azonos szövegű és mellékletű példányban (1 pld-t nem összefűzve), valamint 1 pld-t elektronikusan, CD-n kell benyújtani:
* A pályázat beküldhető postai úton, Budapest Főváros IX. Kerület Ferencváros Önkormányzat Polgármesteréhez címezve (1092 Budapest, Bakáts tér 14.). Kérjük a borítékon feltüntetni a munkakör megnevezését: „Ferencvárosi Pinceszínház igazgató munkakör”,
* A pályázat benyújtható személyesen is, Apollónia Aranka Polgármesteri és Jegyzői Kabinet irodavezető részére, Budapest, 1092 Budapest, Bakáts tér 14. I/30.

**A pályázattal kapcsolatban további tájékoztatást nyújt:**

Apollónia Aranka, Polgármesteri és Jegyzői Kabinet irodavezető (1092 Budapest, Bakáts tér 14. 1. em. 30 iroda), a 06-1/215-1077/250 telefonszámon.